זה אמנם נראה כמו סצנה מסרט, אבל הסיפור שמסעיר את בריטניה אמיתי לגמרי: לאלפי פאטן, בן ה-13 ולחברתו שנטל סדמן בת ה-15 נולדה השבוע תינוקת קטנה, מייסי. במקום להתרוצץ במגרש המשחקים, ולשחק במחשב השניים מחליפים חיתולים ומכינים בקבוקים. "אני בטוח שנהיה הורים טובים", אומר אלפי הקטן. "זה יותר קל ממה שחשבתי"
כשכל הילדים בגילו מתרוצצים במגרשי המשחקים, מושכים לבנות בצמות ומשחקים בפלייסטיישן ובמשחקי מחשב, אלפי פאטן בן ה-13 הפך לאבא הצעיר ביותר בבריטניה. הוא מאכיל את בתו, מחליף חיתולים ומצהיר: "זה הרבה יותר קל ממה שחשבתי".
סיפורו של אלפי הקטן, וחברתו שנטל סדמן בת ה-15 פורסם בעיתון "סאן" הבריטי ומסעיר את בריטניה ואת העולם כולו. הוא אמנם בן 13, אבל נראה צעיר יותר מכפי גילו. "אני יודע שאני צעיר, אבל בכוונתי להיות אבא טוב", הוא מדגיש בזמן שהוא אוחז בבתו הקטנה, מייסי, רק בת ארבעה ימים. הוא לוקח את תפקידו כאב ברצינות רבה, ויחד עם זאת, לא מתכוון לזלזל בלימודיו בבית הספר.
בזמן שהוא משחק בפלייסטשיין עם שנטל הוא מוסיף: "אני חושב שאנחנו נהיה הורים טובים. ואני אהיה חייב לעבוד קשה יותר בבית הספר".
שנטל שילדה ביום שני מודה שהלילה הראשון שלה מחוץ לבית החולים, קשה. "אלפי מאוד טוב איתה", היא מפרגנת לאב הצעיר. "הוא הכין את הבקבוק הראשון, ואז קבענו תורות להאכלה. אנחנו לא זקוקים לעזרה מאמא, למרות שלא היה לי ממש זמן לישון. "זאת הרגשה טובה יותר להיות בבית מאשר בבית החולים", היא מוסיפה. אני מעדיפה להיות עם המשפחה שלי".
שנטל ואלפי, מחליפים יחד את החיתול של בתם, בת הארבעה ימים, מייסי. התינוקת ישנה בחדר הילדים של אמה, באיסטבורן. החדר נראה כמו חדר טיפוסי של נערה מתבגרת, יש בו צעצועים, ודובי ורוד ענק. יש שם גם ציוד של בית ספר, ותעודות משיעור התעמלות תלויות על הקיר. על קרש מיטת הנוער בה נוצרה מייסי כאשר שנטל היתה בת 14 ואלפי רק בן 12, יש תמונות של מיני ומיקי מאוס מחזיקים ידיים.
סיפורם של השניים שנחשף אתמול על ידי העיתון סאן, מסעיר את בריטניה. אפילו ראש הממשלה, גורדון בראון הגיב: "אני חושב שצריך להימנע מהריונות בקרב בני נוער", אמר. אבל שנטל מתעקשת: כשהייתי בהריון, המשטרה והשירותים הסוציאליים, הגיעו לראיון אותנו, והם קבעו שנהיה הורים טובים למייסי. עכשיו, נוכיח לכולם, שאנחנו באמת יכולים להיות, וניתן לה עתיד מעולה. כשאלפי יהיה בן 16, הוא יוכל לבוא ולגור כאן איתי ועם משפחתי. אנחנו לא רוצים לשכור דירה בגלל שאין לנו מספיק כסף , ואני רוצה ששנינו נשאר בבית הספר , כדי שיהיה למייסי עתיד טוב.
ההורים של אלפי ושנטל ידעו שהילדים שלהן "יוצאים" , אבל לדבריהם, לא ידעו שמערכת היחסים ביניהם מינית. אלפי גר עם אמו ניקולה, בת ה-43. השכן, ג'ון הולמס מספר: "תמיד חשבתי שהם מאוד נחמדים, אבל אני מכיר שכנים שהתלוננו על מסיבות רועשות". ניקולה נפרדה מאביו של אלפי, דניס, בן ה-45 לפני כמה שנים.
שכן: "שנטל היא לא נערה תמימה"
"איך יכולנו לדעת מה הם עושים", אמר אביו של אלפי. "בשבילנו הם רק ילדים. היינו המומים בדיוק כמו כל האחרים. לדבריו זוג הילדים, הסתיר את ההיריון. "הרופא שידע על ההיריון, היה צריך לדווח על כך למבוגר".
שנטל מתגוררת עם אמה פני , בת 38, אביה סטיב, בן 43 וחמשת אחיה. המשפחה מתקיימת על קצבאות. "סטיב הוא דייג", מסבירה האם. "אני צריכה להיות בבית כדי לדאוג למייסי ולשאר הילדים שלי, כדי ששנטל תוכל לחזור לבית הספר באפריל . מה שחשוב עכשיו , זה שלמרות הטעויות של שנטל, היא תוכל להגשים את חלומותיה, כמו כל נערה בת 15". פני דוחה את טענות שכניה שאפשרה לנערים נוספים לישון אצל שנטל".
השכן, שון תומס אמר: "היא לא סתם נערה תמימה שנכנסה להריון מהנער הראשון ששכבה עמו. אמה הזועמת של שנטל מגיבה: "אלה שטויות. שנטל איבדה את בתוליה לאלפי".
חברי משפחתו של אלפי מספרים כי אלפי היה מאושר ששמע שהוא הולך להפוך לאב. בקי הולמס, בת 19, מספרת: "הוא ילד קטן ומקסים. כשהוא גילה שחברתו בהריון, הוא נתן לבתי הקטנה כל כך הרבה תשומת לב. הייתי בהלם, אבל יש לו חוש טבעי לתינוקות, למרות שהוא נראה תינוק בעצמו. הוא כל כך קטן, ולא נראה אפילו בגילו, אבל הוא אומר שהוא מוכן לזה".
חבר אחר, דיויד לי אומר:" אני באמת המום. לא ידעתי שום דבר על זה. רק לפני שבועיים אלפי שיחק איתי במשחקי קופסה, ולא אמר דבר". כעת, רשויות הרווחה דואגות שבני הזוג הצעירים, ובתם התינוקות, יקבלו את כל העזרה והסיוע.